Dunna Marcella 
In film dad Urs Frey per la Televisiun Rumantscha 

(anr/pap) Marcella Maier tutga tar San Murezzan sco il clutger tort, «Hanselmann» e «Palace», la pista da skeleton e la clientella internaziunala. Ella è nata dal 1920 en quella metropola mundana da l’Engiadin’Ota ed ha passentà là – cun ina pitschna excepziun – tut sia vita. Sco dunna interessada e sco schurnalista locala per divers mediums ha ella fatg tras activa-main ina gronda part dal svilup dinamic da San Murezzan d’ina vischnanca purila ad ina destinaziun turistica da renum mundial. La part centrala dal film d’Urs Frey è perquai deditgada oravant tut a las regurdientschas ed ils raquints da dunna Marcella sco perditga dal temp. A Frey èsi reussì da realisar in film quiet cun pauc’acziun che viva plainamain da la persunalitad e dal carisma da dunna Marcella. L’inscenaziun sco teater da chombra e la moda da diriger la camera suttastritgan e laschan resortir en moda persvadenta ses caracter natiral, liber e spontan. «Dunna Marcella» è in purtret filmic cun e sur Marcella Maier e na mo in purtret convenziunal d’ella. Perquai ha Frey er desistì a tuttas vuschs e registraziuns externas. 

Destin tipic d’ina dunna 
Dunna Marcella ha fatg tras il tipic destin da las dunnas da la generaziun da crisa e guerra en l’Engiadina. Il svilup professiunal era da lez temp fitg restrenschì per dunnas. Il siemi il pli fervent da dunna Marcella fiss stà da pudair ir vinavant a scola e schizunt da far in studi. Ma quella via n’era alura quasi betg pussaivla per dunnas. Schebain ch’ella ha stuì renunziar ad ina furmaziun academica riva ella da quintar quai senza amarezza. Suenter il diplom mercantil s’è engaschada dunna Marcella sco schurnalista e publicista sin il champ politic, social e cultural. Funcziuns ed incumbensas publicas ha ella surprendì anc avant ch’ella aveva gì contact cun il moviment feministic modern. «Tuttina na ma ves jau betg sco feminista», punctuescha ella en il film. 

Ertà ina buna purziun tenacitad 
Dunnas fermas han ina gronda muntada en l’istorgia da dunna Marcella. Quai cumenza gia cun sia basatta ch’era daventada vaiva cur che Maria, la tatta da dunna Marcella, aveva set u otg onns. E quella tatta ha gì ses um giu l’Italia, nua ch’el ha survegnì la malaria, ed uschia ha ella stuì trair vi la famiglia. Ed er sia mamma ha silmain per in temp, suenter ch’il bab era senza plazza, stuì guardar per la famiglia. «Tscherts gens da tattas e basattas èn segir era rivads fin tar mai, ina tscherta tenacitad forsa», resumescha dunna Marcella riend las vitas da sias perdavantas. Ma ellas han marcà ed influenzà ses ferm spiert da cuminanza e da famiglia. Uschia abita ella oz en ina communitad da vita cun trais da sias quatter figlias e lur famiglias. 

Grond’amur per linguatgs 
Dunna Maier è creschida si en in ambient biling. Il bab era da Son Gagl e discurriva tudestg, la mamma era da Zuoz ed ha natiralmain tschantschà rumantsch. Il linguatg da scola era a San Murezzan gia da quel temp tudestg. Scolaras e scolars rumantschs han stuì frequentar in’instrucziun supplementara en rumantsch, «durant il temp ch’ils auters uffants pudevan giugar dador. La motivaziun n’era perquai betg uschè gronda», guarda dunna Marcella enavos sin quel temp. In da lur scolasts era il poet rumantsch Arthur Caflisch, che ha gì l’enorm’incumbensa d’instruir 62 scolarAs en ina stanza. E quai ha’l fatg tenor dunna Marcella «cun ina sontga pazienza». Linguatgs han adina giugà ina rolla impurtanta en la vita da dunna Marcella. In onn è ella stada a Genevra per emprender meglier il franzos e sco anteriura secretaria dal biro da cura e traffic da San Murezzan discurra ella sper il talian er englais sco ch’ina scena dal film mussa.

L’olimpiada sco segn d’ina nov’epoca 
Sco dunna che ha adina scrit era ella preschenta p. ex. a las cursas da muntogna d’automobils dal Malögia. E là ha ella pudì far l’enconuschientscha dal reporter famus Vico Rigassi. Quel ha tratg a niz las facultads da la secretaria Marcella Maier e ha gist dictà ad ella ils resultats da la cursa. In auter eveniment enorm era l’emprima olimpiada d’enviern suenter la segunda guerra mundiala dal 1948 a San Murezzan. Dunna Marcella: «Ils gieus olimpics dal 48 èn stads ina nova epoca cun novas pussaivladads per lavur e per emprender linguas. Nus avain resguardà quel temp sco in nov temp ed in nov avegnir.» Premiera dal film d’Urs Frey vegn ad esser gievgia, ils 25’d’october 2001 en il kino Scala a San Murezzan. L’interess per «Dunna Marcella» era tenor Peter Egloff, manader da la Televisiun Rumantscha, uschè grond, che quella preschentaziun è gia plaina. 

Ulteriuras preschentaziuns da «Dunna Marcella» èn: dumengia, ils 28/10/01 sin SF1 (17.00), sonda, ils 3/11/01 sin SF1 (11.50) e sin TSR2 (12.15), dumengia, 4/11/01 sin TSI1 (9.15) e mesemna, ils 7/11/2001 sin TSR2 (00.25).